737 NG vélarnar bæta á vandræði Boeing en 737 MAX hafa verið kyrrsettar síðan í mars . Um 50 Boeing 737 NG vélar hafa verið kyrrsettar á jörðu niðri eftir sprungur í burðarbita komu í ljós í þeim . Þetta kemur fram í tilkynningu frá Boeing . AFP fréttaveitan segir frá . Ástralska flugfélagið Qantas tilkynnti í gær að félagið hefði stöðvað notkun á 737 NG vélum sínum tímabundið eftir að slík sprunga kom í ljós í einni vél félagsins . Sprungan fannst í svokölluðum „ pickle fork “ sem tengir vænginn við skrokk vélarinnar . Félagið hyggst láta gera við sprunguna en viðgerðin kostar um 30 milljónir íslenskra króna . 32 slíkar vélar eru í flota félagsins og verða þær kannaðar á næstu dögum . Qantas er annað félagið sem verður fyrir barðinu á sama galla en áður höfðu níu vélar verið kyrrsettar í Seoul , höfuðborg Suður-Kóreu . Um þúsund 737 NG vélar eru til víðsvegar um veröldina og því um fimm prósent þeirra kyrrsettar sem stendur . Loftferðayfirvöld í Bandaríkjunum höfðu gefið út að reglubundin skoðun á 737 NG vélunum ætti að fara fram þegar þeim hefði verið flogið 30 þúsund ferðir . Í tilfelli Qantas fannst gallinn í vél sem hafði verið flogið talsvert sjaldnar en það .